
Text rozhodnutia
Súd: Krajský súd Bratislava Spisová značka: 11CoP/179/2015 Identifikačné číslo súdneho spisu: 1412200590 Dátum vydania rozhodnutia: 22. 03. 2016 Meno a priezvisko sudcu, VSÚ: JUDr. Katarína Štrignerová ECLI: ECLI:SK:KSBA:2016:1412200590.1 Rozhodnutie Krajský súd v Bratislave v senáte zloženom z predsedníčky senátu JUDr. Kataríny Štrignerovej a členov senátu JUDr. Bianky Gelačíkovej a Mgr. Patrície Železníkovej, vo veci starostlivosti o maloletého G. R. Š., Q. XX.XX.XXXX, zastúpeného kolíznym opatrovníkom Úradom práce, sociálnych vecí a rodiny Bratislava, so sídlom Vazovova 7/A, 816 16 Bratislava, dieťa rodičov: otec - H. Š., Q.. XX.XX.XXXX, U. F. XX, XXX XX U., zastúpený Nitschneider & Novák, s.r.o., so sídlom Cintorínska 3/A, 811 08 Bratislava, a matka - B. T., Q.. XX.XX.XXXX, U. F. J. XX, XXX XX U., zastúpená Zahoráková & Partners, s.r.o., so sídlom Krasovského 13, 851 01 Bratislava, za účasti Okresnej prokuratúry Bratislava IV, so sídlom Saratovská 1/A, 844 61 Bratislava, o zmenu zverenia a o zmenu úpravy styku, na odvolanie otca a matky proti rozsudku Okresného súdu Bratislava IV zo dňa 23.12.2014, č.k. 15P/13/2012-129, jednohlasne ( pomerom hlasov 3:0) takto r o z h o d o l : Rozsudok súdu prvého stupňa sa p o t v r d z u j e. Žiaden z účastníkov nemá právo na náhradu trov odvolacieho konania. o d ô v o d n e n i e : V napadnutom rozsudku súd prvého stupňa : - zamietol návrh otca na zverenie maloletého G. R. Š., Q.. XX.XX.XXXX do striedavej osobnej starostlivosti obidvoch rodičov, - zmenil rozsudok Okresného súdu Bratislava IV č.k. 25P/270/2010-74 zo dňa 01. júna 2011 v časti o úprave styku otca s maloletým G. tak, že otec má právo stretávať sa s maloletým každý týždeň v utorok v čase od 14.00 hod. do 18.00 hod., každý týždeň v stredu v čase od 14.00 hod. do 18.00 hod., každý nepárny kalendárny týždeň od piatka od 14.00 hod. nepretržite do nedele do 17.30 hod. s výnimkou letných a jarných prázdnin, vianočných sviatkov, veľkonočných sviatkov, počas ktorých má otec právo stretávať sa s maloletým každý kalendárny rok v čase od 01.07. od 10.00 hod. do 10.07. do 18.00 hod., každý kalendárny rok v čase od 01.08. od 10.00 hod. do 10.08. do 18.00 hod., každý kalendárny rok v čase od 20.08. od 10.00 hod. do 30.08. do 18.00 hod., počas vianočných sviatkov každý nepárny rok od 24.12. od 17.00 hod. 26.12. do 10.00 hod. a každý párny rok od 31.12. od 17.00 hod. do 02.01. nasledujúceho kalendárneho roka do 18.00 hod., každý párny rok počas veľkonočného obdobia v čase od štvrtku, ktorý predchádza Veľkonočnému piatku od 10.00 hod. do Veľkonočnej soboty do 16.30 hod. a každý nepárny rok v čase od Veľkonočnej nedele od 10.00 hod. do utorka, ktorý nasleduje po Veľkonočnom pondelku, do 16.30 hod., každý nepárny rok počas jarných prázdnin v čase od 10.00 hod. prvého dňa jarných prázdnin do 17.30 hod. posledného dňa jarných prázdnin. Za miesto preberania a odovzdania maloletého otcom určil miesto bydliska maloletého, matke uložil povinnosť maloletého na stretnutie s otcom riadne a včas pripraviť. - matke a otcovi uložil povinnosť nahradiť trovy štátu každému z nich vo výške XX,XX Eur, v lehote 15 dní od právoplatnosti tohto rozsudku na účet Okresného súdu Bratislava IV. - deklaroval, že žiaden z účastníkov nemá právo na náhradu trov konania. Rozhodnutie právne odôvodnil § 26 ods.1, § 28 ods.1,2, § 36 ods.1, Zákona o rodine, keď po vykonanom dokazovaní dospel k záveru, že návrh otca na zverenie maloletého do striedavej osobnej starostlivosti nie je v súlade so záujmom maloletého, ako hlavným kritériom pre rozhodnutie v požadovanom smere a rovnako, že doterajšiu právnu úpravu styku otca s maloletým je v súčasnosti potrebné prispôsobiť aktuálnym potrebám maloletého dieťaťa. Súd prvého stupňa zamietnutie návrhu otca na zverenie maloletého do striedavej osobnej starostlivosti rodičov odôvodnil nepreukázaním záujmu maloletého na takejto starostlivosti, čo bolo rozhodujúce kritérium pre rozhodovanie súdu nielen ohľadom striedavej starostlivosti, ale aj ohľadom zmeny úpravy styku otca s maloletým. Pri posudzovaní návrhov rodičov, vykonaným dokazovaním vrátane znaleckého dokazovania zistil, že obaja rodičia majú osobnostné aj materiálne predpoklady pre zabezpečenie osobnej starostlivosti o dieťa, avšak maloletý mierne preferuje matku, nesúhlasí so zverením do striedavej starostlivosti a má aj problém prespávať u otca cez týždeň z utorka na stredu. Uvedené skutočnosti mal za preukázané zo záverov znaleckého posudku a najmä z výpovede maloletého, ktorej venoval osobitnú pozornosť s konštatovaním, že vzhľadom na jeho vek a rozumovú vyspelosť je možné z vyjadreného názoru maloletého vychádzať. V danom prípade aj s poukazom na výsluch znalca považoval názor maloletého dieťaťa za relevantný a rozhodujúci. Na základe vykonaného dokazovania vyhodnotil, že maloletý nie je tak flexibilný, aby bol schopný meniť prostredie rodičov, pričom prostredie u otca nepovažuje za svoj domov. Zdôraznil, že pri rozhodnutí o zamietnutí návrhu ohľadom striedavej osobnej starostlivosti vzal do úvahy aj stanovisko kolízneho opatrovníka a prokurátora, ktorí zhodne v záujme maloletého navrhli vychádzať z názoru maloletého dieťaťa a návrh otca ako nedôvodný zamietnuť. Za preukázané súd prvého stupňa považoval aj potrebu zmeny doposiaľ platnej úpravy styku otca s maloletým. Uviedol, že nie je v záujme maloletého nútiť ho prespávať počas pracovného týždňa u otca, pokiaľ z jeho jednoznačnej výpovede bolo preukázané, že maloletému tento stav nevyhovuje. V záujme maloletého rozšíril úpravu styku počas víkendu tak, aby predĺžil čas maloletého strávený u otca, rovnako rozšíril úpravu styku počas Veľkonočných, Vianočných sviatkov a jarných prázdnin. Pri zmene styku počas letných prázdnin zachoval pôvodný rozsah, ktorý však rozdelil do troch časových období po desať dní. O trovách konania rozhodol podľa § 146 ods. 1 písm. a/ O.s.p.. O trovách štátu rozhodol tak, že rodičom uložil zaplatiť trovy štátu zo sumy XXX,XX Eur vyplatenej z titulu znaleckej odmeny, každému rovným dielom v sume XX,XX Eur, po započítaní zaplateného preddavku u každého vo výške XXX Eur. Proti rozsudku podal v zákonnej lehote odvolanie prostredníctvom právneho zástupcu otec maloletého navrhujúc, aby odvolací súd zmenil rozsudok súdu prvého stupňa tak, že maloletého zverí do striedavej osobnej starostlivosti obidvoch rodičov v týždenných intervaloch, s miestom odovzdávania a preberania maloletého v bydlisku odovzdávajúceho rodiča s osobitnou úpravou počas Vianočných sviatkov, Nového roka a počas Veľkonočných sviatkov s tým, že zastupovať maloletého a spravovať jeho majetok budú rodičia spoločne a s tým, že vyživovacia povinnosť sa počas trvania striedavej osobnej starostlivosti rodičov neurčuje, alebo rozsudok súdu prvého stupňa zrušiť a vec mu vrátiť na ďalšie konanie. Pochybenie súdu prvého stupňa videl najmä v nesprávnom právnom vyhodnotení preukázaných skutočností. Obmedzenie styku s maloletým nepovažuje za systémové riešenie, keďže neumožňuje reálne udržiavanie rodinných vzťahov, je v prospech matky a stavia čas strávený s otcom do polohy vytrhovania maloletého z každodennej rutiny a prostredia na ktoré je zvyknutý. Uviedol, že zo strany maloletého pociťuje postupné citové odcudzenie podľa jeho názoru pod vplyvom matkinej výchovy, vnímajúc jej negatívne prejavy voči nemu, bez ohľadu na jej reálny úmysel. Za pochopiteľné je potom možné považovať, že maloletý môže mať problém s opustením matky, alebo starých rodičov na ktorých je zvyknutý. Poukázal na dvojkoľajnosť vyjadrení maloletého, ktorý namietal prespávanie u neho počas týždňa, no nemá problém s prespávaním cez víkendy. Namietal, že konajúci súd pri posúdení vyjadrení maloletého nevzal do úvahy, že maloletý nemá komplexnú predstavu o tom, čo by preňho striedavá osobná starostlivosť predstavovala, pričom je v jeho záujme, aby si mohol vytvárať plnohodnotný vzťah s oboma rodičmi, aj keď si to možno úplne neuvedomuje. Mal za to, že prvostupňový súd nesprávne posúdil skutkový stav, keď návrh na striedavú osobnú starostlivosť zamietol bez ohľadu na fakt, že neboli preukázané žiadne skutočnosti, ktoré by ju vo vzťahu k maloletému vylučovali. Proti výroku ktorým súd uložil matke povinnosť nahradiť trovy štátu vo výške XX,XX Eur podala odolanie prostredníctvom právneho zástupcu matka maloletého. Uviedla, že znalecký posudok bol vyhotovený na návrh otca a z jeho obsahu ako aj z vykonaného dokazovania nebola dôvodnosť návrhu otca vo veci samej preukázaná. Mala za to, že v danom prípade je možné aplikovať ust. § 150 ods.1, O.s.p. a náhradu trov konania štátu nepriznať. Vzhľadom na uvedené s prihliadnutím na potrebu znaleckého dokazovania, ktoré matka v konaní nevyvolala, navrhla napadnutý výrok rozsudku zmeniť a štátu nárok na náhradu trov konania vo výške 82,21 Eur voči matke nepriznať. Matka v písomnom vyjadrení sa k odvolaniu otca navrhla, aby odvolací súd potvrdil zamietajúci výrok rozhodnutia súdu prvého stupňa o návrhu otca na zverenie maloletého do striedavej osobnej starostlivosti oboch rodičov. Uviedla, že súd prvého stupňa správne postupoval, keď za rozhodujúce kritérium považoval záujem maloletého dieťaťa a priklonil sa k vyjadreniu maloletého, ktoré sám osobne prezentoval pred súdom. Rozhodnutie súdu prvého stupňa v merite veci, ktoré má oporu vo vykonanom dokazovaní považovala za správne. Kolízny opatrovník maloletého odporúčal rozsudok súdu prvého stupňa ako vecne správny potvrdiť. Odvolací súd preskúmal vec, v ktorej nie je viazaný rozsahom a dôvodmi odvolania ( § 212 ods. 1 O.s.p.), bez nariadenia odvolacieho pojednávania ( § 214 ods. 2 O.s.p.) a dospel k záveru, že odvolania oboch rodičov nie sú podané dôvodne. Súd prvého stupňa riadne zistil skutkový stav veci, keď vykonal dokazovanie v rozsahu potrebnom na zistenie rozhodujúcich skutočností ( § 120 ods. 1 O.s.p.) z hľadiska posúdenia opodstatnenosti návrhu otca na zverenie maloletého do osobnej striedavej starostlivosti oboch rodičov a návrhu matky na zmenu úpravy styku otca s maloletým, výsledky vykonaného dokazovania správne zhodnotil ( § 132 O.s.p.) a na ich základe dospel k správnym skutkovým a právnym záverom, ktoré v napadnutom rozhodnutí aj dostatočne odôvodnil ( § 157 ods. 2 O.s.p.). Podľa § 24 ods. 2 zák. č. 36/2005 Z.z. v platnom znení ( ďalej „ Zákon o rodine ), ak sú obidvaja rodičia spôsobilí dieťa vychovávať a ak majú o osobnú starostlivosť o dieťa obidvaja rodičia záujem, tak súd môže zveriť dieťa do striedavej osobnej starostlivosti obidvoch rodičov, ak je to v záujme dieťaťa a ak budú takto lepšie zaistené potreby dieťaťa. Ak so striedavou osobnou starostlivosťou súhlasí aspoň jeden z rodičov dieťaťa, tak súd musí skúmať, či bude striedavá osobná starostlivosť v záujme dieťaťa. Podľa § 24 ods. 4 citovaného zákona, súd pri rozhodovaní o výkone rodičovských práv a povinností alebo pri schvaľovaní dohody rodičov rešpektuje právo maloletého dieťaťa na zachovanie jeho vzťahu k obidvom rodičom a vždy prihliadne na záujem maloletého dieťaťa, najmä na jeho citové väzby, vývinové potreby, stabilitu budúceho výchovného prostredia a ku schopnosti rodiča dohodnúť sa na výchove a starostlivosti o dieťa s druhým rodičom. Súd dbá, aby bolo rešpektované právo dieťaťa na výchovu a starostlivosť zo strany obidvoch rodičov a aby bolo rešpektované právo dieťaťa na udržovanie pravidelného, rovnocenného a rovnoprávneho osobného styku s obidvomi rodičmi. Podľa § 26 Zákona o rodine, ak sa zmenia pomery, súd môže aj bez návrhu zmeniť rozhodnutie o výkone rodičovských práv a povinností alebo dohodu o výkone rodičovských práv a povinností. Podľa § 219 ods.2 O.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. S poukazom na citované ustanovenie, prihliadajúc na obsah súdneho spisu a z neho vyplývajúci skutkový stav, sa odvolací súd nezistiac v postupe súdu prvého stupňa z hľadiska procesnoprávneho žiadne vady majúce za následok nesprávne rozhodnutie vo veci, v celom rozsahu po skutkovej a právnej stránke stotožňuje s dôvodmi týkajúcimi sa rozsudku prvostupňového súdu, v ktorom súd prvého stupňa zamietol návrh otca na zverenie maloletého do striedavej osobnej starostlivosti rodičov a v ktorom zmenil rozsah styku otca s maloletým upravený rozsudkom Okresného súdu Bratislava IV č.k. 25P/270/2010-74 zo dňa 01. júna 2011, a v ktorom dostatočne zodpovedal na v konaní nastolené otázky relevantného charakteru, ktoré otec čiastočne zopakoval v podanom odvolaní. Z uvedeného dôvodu, osvojac si dôvody rozhodnutia odvolací súd využíva možnosť danú mu ust. § 219 ods.2 O.s.p. na vypracovanie tzv. skráteného odôvodnenia rozhodnutia. V nadväznosti na námietky otca uvedené v odvolaní je treba konštatovať, že rodičovské práva a povinnosti, ktoré sú povinní vykonávať obaja rodičia v záujme maloletého dieťaťa, prináležia rovnako obom rodičom. K inštitútu osobnej striedavej starostlivosti je treba uviesť, že pri jej nariaďovaní je ju nutné veľmi starostlivo zvážiť. Pri rozhodovaní o jej vhodnosti je vždy prioritný záujem dieťaťa, až potom práva rodiča. Vhodnosť a možnosť striedavej starostlivosti pre to ktoré dieťa, ako aj pre rodiča, závisí od mnohých faktorov - veku a osobnosti dieťaťa, jeho povahových vlastností a vývojových možností, adaptovateľnosti, citových väzieb dieťaťa k rodičom, výchovných schopností a povahových vlastností rodičov, ich životných a materiálnych pomerov, vzdialenosti medzi oddelenými bydliskami rodičov, stability budúceho výchovného prostredia, schopnosti rodičov vzájomne komunikovať na úrovni záležitostí dieťaťa a pod.. V posudzovanom prípade, zohľadňujúc skutkový stav vyplývajúci z vykonaného dokazovania sa odvolací súd zhodol so súdom prvého stupňa na tom, že osobná striedavá starostlivosť nie je v danom prípade v záujme maloletého a jej nariadením by sa mohlo vytvoriť riziko pre jeho ďalší nerušený priaznivý vývoj. Zo skutkového stavu zisteného súdom prvého stupňa bez akejkoľvek pochybnosti vyplýva, že maloletý je s otcom v pravidelnom kontakte. Maloletý v domácnosti otca prespával tak počas dní pracovného týždňa, ako aj počas voľných víkendových dní, rovnako s otcom trávil čas počas sviatkov či školských prázdnin. Ďalej je možné konštatovať, že vzťahy medzi rodičmi maloletého sú narušené, ovplyvnené vlastnými predstavami a záujmami, navyše bez primeranej komunikácie, s neschopnosťou vynechať maloletého z prežívania vzájomných konfliktov. Napriek uvedenému nebolo v konaní preukázané, že matka, ktorá je primárnym rodičom a zabezpečuje osobnú starostlivosť o dieťa, konala proti záujmom maloletého v tom zmysle, že by negatívne ovplyvňovala jeho vzťah k otcovi prípadne, že by bránila v styku maloletého s otcom. V posudzovanom prípade vzhľadom na takto zistený skutkový stav a odborné posúdenie znalca, odvolací súd súhlasí s názorom súdu prvého stupňa, že je potrebné považovať názor maloletého za relevantný a vzhľadom na jeho vek a rozumovú vyspelosť z neho vychádzať. Výhrada otca týkajúca sa neschopnosti maloletého vyjadriť sa k otázke striedavej osobnej starostlivosti sa javí i odvolaciemu súdu ako nedôvodná vzhľadom na rozsah a intenzitu trávenia času maloletého v domácnosti otca, vďaka čomu mohol maloletý vedieť, porovnávaním výchovných prostredí u každého z rodičov, svoj názor na návrh otca jednoznačne vyjadriť. Je potrebné poznamenať, že maloletý sa v domácnosti otca a v jeho novej rodine, v ktorej mu otec pravdepodobne nedokázal vytvoriť pocit domova zrejme necíti komfortne (napríklad nemá u otca dostatočné zázemie, keď z obsahu spisu okrem iného vyplýva, že jeho miesto je na vysúvacej posteli v detskej izbe syna jeho partnerky), čo s najväčšou pravdepodobnosťou ovplyvnilo jeho postoj k otcom navrhovanej striedavej osobnej starostlivosti. Rovnako možno súhlasiť s názorom súdu prvého stupňa, že ide o dieťa ktorému nevyhovuje systém striedania domácností a odlišných výchovných prostredí tak, ako to sám prezentoval pred súdom, ktorú okolnosť odvolací súd zhodne so súdom prvého stupňa vyhodnotil ako rozhodujúce kritérium. Vychádzajúc z uvedeného je potom bez akejkoľvek pochybnosti, že nariadením osobnej striedavej starostlivosti rodičov by vzniklo riziko spočívajúce v tom, že maloletý by s takýmto modelom starostlivosti nebol stotožnený a tento by nebol v jeho prospech. Odvolací súd naviac poznamenáva, že v prejednávanej veci ide o prípad, v ktorom nemajú rodičia aktuálne schopnosť vzájomne komunikovať v záujme maloletého, pričom práve schopnosť konštruktívnej komunikácie rodičov je nevyhnutným predpokladom pre úspešné realizovanie osobnej striedavej starostlivosti. V nadväznosti na námietky otca uvedené v odvolaní o nesprávnych skutkových záveroch prvostupňového súdu odvolací súd uvádza, že vnútorné presvedčenie súdu ( ako výsledok hodnotenia dôkazov ) by sa malo vytvárať na základe starostlivého uváženia a zhodnotenia jednotlivých dôkazov jednotlivo aj v ich komplexnosti tak, aby vychádzalo z pravidiel formálnej logiky. Kontrola výsledku hodnotenia dôkazov, ku ktorým dospel súd, sa uskutočňuje najmä prostredníctvom inštitútu odôvodnenia rozsudku upraveného v § 157 ods. 2 O.s.p., podľa ktorého má súd uviesť, čoho sa navrhovateľ (žalobca) domáhal a z akých dôvodov, ako sa vo veci vyjadril odporca (žalovaný), prípadne iný účastník konania, stručne, jasne a výstižne vysvetliť, ktoré skutočnosti považuje za preukázané a ktoré nie, z ktorých dôkazov vychádzal a akými úvahami sa pri hodnotení dôkazov riadil, prečo nevykonal ďalšie navrhnuté dôkazy a ako vec právne posúdil. V posudzovanom prípade súd prvého stupňa v rozsahu potrebnom pre rozhodnutie dokazovaním riadne zistil skutkový stav veci, a to i nad rámec dôkazných návrhov účastníkov ( § 120 ods.1,2 O.s.p.), na vec aplikoval správny právny predpis a svoje rozhodnutie aj dostatočne odôvodnil. Okolnosti namietané otcom v odvolaní podanému proti zamietajúcemu výroku rozhodnutia o jeho návrhu na zverenie maloletého do osobnej striedavej starostlivosti rodičov nemajú za následok úvahu odvolacieho súdu, ktorá by nebola zhodná s prezentovanou úvahou súdu prvého stupňa v tejto otázke. Odvolací súd sa zhodol s názorom a závermi súdu prvého stupňa i v otázke zmeny rozsahu styku otca s maloletým, ktorý po úprave zodpovedá najlepšiemu záujmu maloletého s poukazom na jeho vyjadrenie pred súdom. Podľa názoru odvolacieho súdu zmena úpravy styku zabezpečuje dostatočný výchovný vplyv otca a realizáciu výkonu jeho rodičovských práv a povinností, rešpektuje vyjadrený názor maloletého a možnosť udržiavania vzájomných citových a rodinných väzieb medzi otcom a maloletým. Odvolací súd zdôrazňuje to, že aj v prípade ak je dieťa zverené do starostlivosti matky, otcovi jeho rodičovské práva zostávajú zachované. Matka ako rodič, ktorému je dieťa zverené do osobnej starostlivosti, je povinná vychovávať dieťa v úcte k otcovi, usmerňovať ho vo vzťahu k otcovi a v rámci prípravy styku vytvárať pre dieťa optimálne podmienky na jeho realizáciu. Je na oboch rodičoch, aby pre spoločné dieťa vytvorili prostredie, v ktorom sa bude cítiť bezpečne, môže prejaviť svoj názor, s istotou sa môže vyvíjať a najmä sa od každého z rodičov prirodzene učiť ako od dôveryhodných modelov všetkému, čo bude v živote potrebovať, pričom popri matke má nezastupiteľnú úlohu aj mužský vzor. Pokiaľ ide o odvolacie námietky matky týkajúce sa rozhodnutia súdu prvého stupňa proti výroku v ktorom jej uložil zaplatiť trovy štátu zo sumy XXX,XX Eur, vyplatenej z titulu znaleckej odmeny v sume XX,XX Eur, po započítaní zaplateného preddavku vo výške XXX Eur sa odvolací súd rovnako stotožnil s názorom prvostupňového súdu, keď náhradu trov štátu rozdelil medzi rodičov rovným dielom. Naviac z ust. § 148 O.s.p. jednoznačne vyplýva, že štát má právo náhradu trov konania proti účastníkovi, u ktorého nie sú splnené predpoklady na oslobodenie od súdnych poplatkov v zmysle § 138 ods. 1 O.s.p. a nakoľko matka v podanom odvolaní neuviedla žiadne také vecné a právne dôvody, ktoré by ju oslobodzovali od platenia súdnych poplatkov, odvolací súd mal za to, že obsah odvolania matky nebol preto spôsobilý spochybniť správnosť záverov napadnutého uznesenia súdu prvého stupňa. Odvolací súd v tomto smere dodáva, že znalecké dokazovanie bolo nariadené z dôvodu vzájomných nezhôd rodičov pri výkone starostlivosti o maloletého, pričom po zohľadnení postojov a správania sa oboch rodičov, nespochybňujúc závery znaleckého posudku dospel k záveru, že v danom prípade nebolo možné jednoznačne posúdiť ani úspešnosť v konaní, Na základe uvedeného odvolací súd rozhodnutie súdu prvého stupňa podľa § 219 O.s.p. ako vecne a právne správne potvrdil. O trovách konania rozhodol odvolací súd podľa § 224 ods. 1 O.s.p., v spojení s § 146 ods. 1 písm. a/ O.s.p.. Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1412200590.1 (dáta aktuálne k 11. 11. 2026). Záväzné je znenie zverejnené súdom.




